Offentliggørelse af enhedsdokument med ændringer som følge af en ansøgning om godkendelse af en mindre ændring i overensstemmelse med artikel 53, stk. 2, andet afsnit, i forordning (EU) nr. 1151/2012

(2020/C 208/06)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne mindre ændring kan findes i Kommissionens eAmbrosia-database.

ENHEDSDOKUMENT

»Mela di Valtellina«

EU nr.: PGI-IT-0574-AM01 — 17.2.2020

BOB () BGB (X)

1. Betegnelse

»Mela di Valtellina«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Følgende sorter anvendes til fremstilling af »Mela di Valtellina«: »Red Delicious« — »Golden Delicious« — »Gala«. Når frugterne bringes på markedet, udviser de følgende egenskaber: Red Delicious: tyk frugthud, svagt voksbelagt, glinsende kraftig rød farve. Dækfarven udgør over 80 % af overfladen, som er glat, uden rustdannelse og fedtethed, modstandsdygtig over for håndtering. Frugten er aflang kegleformet med fem fremspring og ved tværsnit femkantet. Minimumsstørrelsen 65 mm i tværsnit. Mindste sukkerindhold over 10 °brix. Frugtkød: hvidt med æblearoma af middel intensitet. Intense aromaer af honning, jasmin og abrikos. Meget knasende og saftfuldt. Overvejende sødmefuld smag med behagelig syrlighed og middelkraftig aroma. Ingen antydning af bitterhed i smagen. Frugtkødets fasthed er mindst 5 kg/cm2. Golden Delicious er karakteriseret ved: frugthuden svagt voksbelagt, kraftig gul farve ved modning, undertiden med rødligt skær på solsiden, i nogle tilfælde rustbelagt, følsom over for håndtering. Form: rund eller lang afstumpet kegleform, ved tværsnit svagt kantet. Minimumsstørrelsen 65 mm i tværsnit. Mindste sukkerindhold over 11,5 °brix. Frugtkødet gullighvidt med kraftig æbleduft. Middel med hensyn til fasthed, sprødhed og saftindhold, praktisk talt ingen melethed. Frugten er kendetegnet ved at være sødmefuld trods den behagelige høje syrlighed, der bibringer frugten dens friskhed. Æblets aroma er middel til kraftig. Ingen antydning af bitterhed i smagen. Frugtkødets fasthed er mindst 5 kg/cm2. Gala har følgende egenskaber: glinsende rød frugthud, dækfarven udgør ved Gala Standard over 30 % af frugtens overflade, ved klonede forbedrede sorter 65 %. Kort afstumpet kegleform med ret markeret femkantet bægerende. Minimumsstørrelsen 65 mm i tværsnit. Mindste sukkerindhold over 11 °brix. Frugtkødet gullighvidt med middelkraftig aroma. Middel fasthed og meget saftrig, ingen forekomst af melethed. Sød og svagt syrlig smag med en behagelig middelkraftig aroma. Ingen antydning af bitterhed i smagen. Frugtkødets fasthed er mindst 5 kg/cm2. Frugter af kvalitetsklasse »Ekstra« og »I« overgår til forbrug.

3.3. Foder (kun for animalske produkter) og råvarer (kun for forarbejdede produkter)

–

3.4. Specifikke etaper af produktionen, som skal finde sted i det afgrænsede geografiske område

Produktionsfaserne skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

»Mela di Valtellina« afsættes i bølgepapkasser, stabelkasser af karton, teleskopkasser, trækasser, genanvendelige plastkasser, forseglede forpakningstyper med flere frugter (bakker, kartoner og poser).

3.6. Særlige regler for mærkning af det produkt, som betegnelsen henviser til

Den beskyttede geografiske betegnelse »Mela di Valtellina — Indicazione Geografica Protetta« eller forkortelsen »IGP« (BGB) skal være påført med tydelig og letlæselig skrift, der er større end alle øvrige angivelser på de forseglede emballagetyper eller på mærket på hver enkelt frugt. Ved mærkning af hver enkelt frugt skal mindst 50 % af æblerne i emballagen være mærket enkeltvis. Når der ikke foretages mærkning af hver enkelt frugt, skal der anvendes lukkede og forseglede emballagetyper. Logoet består af teksten »Mela di Valtellina — Indicazione Geografica Protetta«. Følgende farvesammensætning anvendes: rød (pantone red 032), grøn (pantone 355) og sort (100 %). Skrifttype, som skal anvendes: Futura Bold.

4. Kort angivelse af det geografiske områdes afgrænsning

Produktionsområdet for »Mela di Valtellina« omfatter følgende kommuner i Sondrio-provinsen: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell'Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant'Agata, Traona, Tresivio, Verceia, Vervio, Villa di Chiavenna og Villa di Tirano.

5. Tilknytning til det geografiske område

Den særlige egenart ved produktionsområdet for »Mela di Valtellina« skyldes Valtellina-dalens meget gunstige beliggenhed. Dalen strækker sig i øst-vestlig retning og beskyttes mod nord af de rætiske Alper og mod syd af Prealpi Orobie. I dalen hersker således et meget mildt klima, hvor fønvinden blæser. Det er en varm og tør vind, som får temperaturen til at stige og luftfugtigheden til at falde kraftigt. Dalen ligger mellem 200 og 900 meter over havet, hvilket betyder god solbelysning og luftgennemstrømning af frugtplantagerne. De ligger hovedsagelig på kegler af alluvial oprindelse, der er kendetegnet ved en grov og gennemtrængelig struktur, hvor der praktisk taget ingen stillestående vand er, og jordbunden er svagt sur til sur.

Den organoleptiske analyse har påvist egenskaber, der er fælles for de tre sorter med betegnelsen »Mela di Valtellina«: det faste, tætte, knasende og aromatiske frugtkød. Det gælder navnlig, at

— sorten Gala har et middelfast, meget saftrigt frugtkød, der ikke udviser melethed. Smagen er sød, let syrlig og ikke bitter, og aromaen er middelkraftig.

— orten Golden Delicious er kendetegnet ved sin middelhøje fasthed, sprødhed og saftindhold, ingen forekomst af melethed. Smagen er sød og aromaen kraftig.

— sorten Red Delicious har en markant duft med anstrøg af honning, jasmin og abrikos. Frugtkødet er fast, knasende og meget saftrigt. Aromaen er middelkraftig.

Andre egenskaber er frugtens meget intense farve og dens meget attraktive aflange form. Det er kendetegn, der forstærkes af mængden af sol, som frugten udsættes for som følge af dalens eksponering for solen, der beskrives i punkt 4.

Den anseelse, som »Mela di Valtellina« nyder, går tilbage til tiden efter Anden Verdenskrig og er med tiden blevet endnu større takket være forskellige frugt- og grøntsagskooperativer, som i samarbejde med universitetsinstitutter med speciale i æbleavl har udviklet æbleavlen i Valtellina-dalen. Allerede i 1968 afholdtes der i Ponte in Valtellina med støtte fra Società Orticola Italiana (det italienske haveselskab) den anden nationale kongres om frugtavl i bjergområder. I 1983 fulgte kongressen om valg af sorter og fornyelse af frugtavlen i bjergområder. Æbleavlen bygger på traditionelle og konsoliderede dyrkningsmetoder. Disse metoder anvendes nu inden for kommerciel æbleavl, der med årene og i takt med udviklingen er blevet en af hjørnestenene i dalens økonomi. I den forbindelse kan nævnes en lang række områder med relation til æbleavl: mekanisering, opbygning af kunstvandingsanlæg, leverandører af teknisk udstyr, markedsføringsaktiviteter, pakning og transport. Æbleavlen i Valtellina-dalen har også tiltrukket store investeringer. f.eks. et kunstvandingssystem, der dækker 2 000 ha, som forvaltes af Consortio Sponda Solva. Det blev etableret i 1970'erne og blev finansieret med lån fra EUGFL. Æblerne har gennem årene opnået stigende popularitet blandt forbrugerne takket være produktionsområdets kvaliteter. Dalens øst-vestvendte retning er enestående for de dale i Alperne, hvor der avles frugt, for den sikrer størst mulig solbelysning af dyrkningsarealerne og medvirker til at give frugthuden de under punkt 3.2 beskrevne egenskaber. De ortografiske forhold i området, der indebærer en fremragende eksponering for solen, bidrager sammen med store temperaturudsving mellem dag og nat, den lette jord uden vandstagnation og passende nedbør med skiftevis befrugtning og tørring af frugthuden til en optimal modning af æblerne, gør frugtkødet fast og knasende og giver frugterne deres aflange, let kantede form. De tre sorter, der er omfattet af den geografiske betegnelse, repræsenterer det ypperste af æbleavlen i Valtellina. Det er disse tre sorter — Golden Delicious, Red Delicious og Gala — som efterhånden har vist sig at være forbrugeres og avlernes favoritter, da det er disse sorter, der afspejler områdets karakteristika, herunder dem, der er formet af menneskelige faktorer. Områdets særlige beskaffenhed og den faglige kunnen hos avlerne, som i årenes løb har holdt fast i dyrkningsteknikker, der respekterer og beskytter dalene og bjergene, har sammen med avlernes ønske om siden 1980'erne at oplyse forbrugerne om æblernes kvaliteter ved at fremhæve, at æblernes stammer fra Valtellina, bidraget til at fremme produktets store udbredelse blandt italienske og udenlandske forbrugere. Dette bekræftes af, at »Mela di Valtellina« afsættes via supermarkeder og specialforretninger, hvor de anses for at tilhøre kategorien kvalitetsprodukter. Den gennemsnitlige producentpris pr. kilo steg fra 85 lire for Golden Delicious og 80 lire for Red Delicious i 1968 til henholdsvis 105 lire og 110 lire i 1974. I 1979, blot få år senere, var priserne tredoblet og lå på 330 lire/kg for Golden Delicious og 420 lire/kg for Red Delicious. I løbet af ti år fra 1987 og frem lå gennemsnitspriserne pr. kg på henholdsvis 680 lire og 830 lire. Siden 1996 er priserne fortsat steget, og i 2006 lå de på 0,31 EUR pr. kg. for Golden Delicious og 0,37 EUR pr. kg for Red Delicious og Gala. I gennemsnit var de ovennævnte priser for de tre sorter mindst 10 % højere end det nationale gennemsnit for de samme sorter.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

Varespecifikationens fulde tekst er tilgængelig på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335«

eller

ved at gå direkte til hjemmesiden for ministeriet for landbrugs-, fødevare- og skovbrugspolitik (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 179 af 19.6.2014, s. 17.